REGOLAMENT TAL-KUNSILL (KE) Nru 719/2007
tal-25 ta’ Ġunju 2007
li jemenda r-Regolament (KE) Nru 234/2004 dwar ċerti miżuri restrittivi fir-rigward tal-Liberja
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikoli 60 u 301 tiegħu,
Wara li kkunsidra l-Pożizzjoni Komuni 2007/400/PESK tal-11 ta’ Ġunju 2007 li ttemm ċerti miżuri restrittivi kontra l-Liberja (1),
Wara li kkunsidra l-proposta tal-Kummissjoni,
Billi:
(1)
Il-Pożizzjoni Komuni 2004/137/CFSP ta' l-10 ta’ Frar 2004, dwar ċerti miżuri restrittivi kontra l-Liberja (2) kienet tipprovdi għall-implimentazzjoni tal-miżuri stabbiliti fir-Riżoluzzjoni tal-Kunsill tas-Sigurta' tan-Nazzjonijiet Uniti 1521 (2003) dwar il-Liberja, inkluża, inter alia, projbizzjoni fuq l-importazzjoni ta' djamanti mhux maqtugħa mil-Liberja. Din il-projbizzjoni ġiet imġedda l-aktar riċentement mill-Pożizzjoni Komuni 2007/93/PESK tat-12 ta’ Frar 2007 li timmodifika u ġġedded il-Pożizzjoni komuni 2004/137/PESK (3) għal perjodu ta' sitt xhur. Fis-27 ta’ April 2007, il-Kunsill tas-Sigurtà tan-Nazzjonijiet Uniti adotta r-Riżoluzzjoni 1753 (2007). Dan iddeċieda, inter alia, li jtemm il-miżuri restrittivi dwar id-djamanti mil-Liberja. Il-Liberja ġiet sussegwentement ammessa, fl-4 ta’ Mejju 2007, fl-Iskema ta' Ċertifikazzjoni tal-Kimberley Process. Għaldaqstant, il-Liberja għandha tiġi elenkata bħala Parteċipanta fl-Anness II tar-Regolament tal-Kunsill (KE) Nru 2368/2002 ta' l-20 ta’ Diċembru 2002 lij implimenta l-Iskema ta' Ċertifikazzjoni tal-Kimberley Process għall-kummerċ internazzjonali ta' djamanti mhux maħduma (4).
(2)
Ir-Regolament tal-Kunsill (KE) Nru 234/2004 (5) jipprojbixxi, inter alia, l-importazzjoni ta’ djamanti mhux maqtugħa mil-Liberja.
(3)
L-Artikolu 6(1) tar-Regolament (KE) Nru 234/2004, li jipprojbixxi l-importazzjoni fil-Komunità ta' djamanti mhux maqtugħa mil-Liberja, u l-Artikolu 6(3) li jipprojbixxi l-iskansar minn dik il-projbizzjoni, għandhom għaldaqstant jiġu mħassra b'effett retroattiv mis-27 ta’ April 2007,
ADOTTA DAN IR-REGOLAMENT:
Artikolu 1
L-Artikolu 6(1) u (3) tar-Regolament (KE) Nru 234/2004 għandhom jiġu mħassra.
Artikolu 2
Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika mis-27 ta’ April 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, 25 ta’ Ġunju 2007.